’n Aspirant jong kunstenaar word genooi na La Bastille de la Creativite, die grootste kunsmuseum ter wêreld. Hy word ŉ aanbod gemaak wat sy lewe onherroeplik kan verander. Die vraag is: teen watter prys?
Arme Charlize Theron is gebore met ’n bekende naam, maar ’n onbekende gesig. Sy het dit geërf by ouma Charlize Theron, wat dit op haar beurt by haar ouma Charlize Theron geërf het. Net jammer niemand het dit vir die restaurant Fleur se werkers gesê waar sy vanaand haar sitplek bespreek het nie.
Martin en Aida is die enigste twee siele op ’n vlug na Kaapstad. Hulle besef egter hulle het dalk meer gemeen as wat hulle met die eerste oogopslag gereken het.
Herclu en Mieke is die baasbreine agter die vreesaanjaendste spookhuis wat hulle kerkbasaar al ooit gesien het. Wanneer daar stemme onder die vloere begin weergalm, besef hulle hulle het dalk te ver gegaan.
Twee vriendinne is op ’n meer op pad na ’n klein eilandjie waar hulle hul vriendin se as moet gaan strooi. Terwyl hulle kleine kleine ogie speel, gewaar hulle iets wat moontlik ŉ krokodil is wat hulle agtervolg.